62024CJ0810
BREITHIÚNAS NA CÚIRTE (an Dara Dlísheomra)
5 Feabhra 2026 (
*1
)
(Tarchur chun réamhrialú – Treoir 2014/23/AE – Nós imeachta dámhachtana conarthaí lamháltais – Tionscadal a mhaoiniú ar thionscnamh oibreora phríobháidigh – Togra maoiniúcháin a mheas agus a fhormheas – Glao ar thairiscintí arna sheoladh ar bhonn an togra sin – Ceart tosaíochta an oibreora eacnamaíoch lena mbaineann, mar thionscnóir, faoi réir choinníollacha na tairisceana is fearr a áirithiú – Modhnú a rinneadh i ndiaidh thaisceadh na tairisceana tosaigh – Airteagal 3 – Prionsabail na córa comhionainne, an neamh-idirdhealaithe agus na comhréireachta – Sárú)
I gCás C‑810/24,
IARRAIDH ar réamhrialú faoi Airteagal 267 CFAE ón Consiglio di Stato (an Chomhairle Stáit, an Iodáil), trí bhreith an 25 Samhain 2024, a fuarthas ag an gCúirt an 26 Samhain 2024, sna himeachtaí
Urban Vision SpA
v
Comune di Milano,
Digital Vox Srl, A & C Network Srl roimhe seo,
idiragraí:
Vox Communication Srl,
tugann AN CHÚIRT (an Dara Dlísheomra),
agus í comhdhéanta mar seo a leanas: K. Jürimäe, Uachtaráin Dlísheomra, K. Lenaerts, Uachtarán na Cúirte, ag feidhmiú mar Bhreitheamh an Dara Dlísheomra, F. Schalin, M. Gavalec (Rapóirtéir) agus Z. Csehi, Breithiúna,
Abhcóide Ginearálta: M. Campos Sánchez-Bordona,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
Urban Vision SpA, ag F. Iacovone, V. Monello agus F. Sciaudone, avvocati,
–
Comune di Milano, ag A. Mandarano, S. Pagano agus S. Pagliosa, avvocati,
–
Digital Vox Srl, ag P. Bertacco, J. E. P. Recla agus A. Reggio D’Aci, avvocati,
–
Rialtas na hIodáile, ag S. Fiorentino, i gcáil Gníomhaire, le cúnamh ó A. Giovannini agus E. Manzo, avvocati dello Stato,
–
an Coimisiún Eorpach, ag A. Biolan, C. Biz agus G. Wils, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú ar Airteagail 49 agus 56 CFAE, Treoir 2014/23/AE ó Pharlaimint na hEorpa agus ón gComhairle an 26 Feabhra 2014 maidir le conarthaí lamháltais a dhámhachtain (IO 2014 L 94, lch. 1), Airteagal 12 de Threoir 2006/123/CE ó Pharlaimint na hEorpa agus ón gComhairle an 12 Nollaig 2006 maidir le seirbhísí sa mhargadh inmheánach (IO 2006 L 376, lch. 36), agus prionsabail na comhréireachta, an dea-riaracháin agus na héifeachtúlachta.
2
Rinneadh an iarraidh seo in imeachtaí idir Urban Vision SpA, agus Comune di Milano (Bardas Milano, an Iodáil) agus Digital Vox Srl, A & C Network Srl roimhe seo, maidir le conradh a dhámhachtain don chuibhreannas atá comhdhéanta de Digital Vox agus Vox Communication Srl (‘an cuibhreannas’) chun leithris phoiblí uathoibrithe a dhearadh, a sholáthar, a shuiteáil, a bhainistiú agus a chothabháil.
An dlí lena mbaineann
Dlí an Aontais Eorpaigh
Treoir 2006/123
3
Luaitear an méid seo a leanas in aithris 57 de Threoir 2006/123:
‘Ba cheart baint a bheith ag forálacha na Treorach seo a bhaineann le scéimeanna údarúcháin le cásanna ina n‑éilítear cinneadh ó údarás inniúil chun rochtain a fháil ar ghníomhaíocht seirbhíse nó chun gníomhaíocht seirbhíse a fheidhmiú. Ní bhaineann sé le cinntí arna ndéanamh ag údaráis inniúla chun eintiteas poiblí nó príobháideach a chur ar bun chun seirbhís ar leith a sholáthar ná le conarthaí arna dtabhairt i gcrích ag údaráis inniúla chun seirbhís ar leith a sholáthar a rialaítear le rialacha maidir le soláthar poiblí, ós rud é nach ndéileáiltear sa Treoir seo le rialacha maidir le soláthar poiblí.’
[Aistriúcháin neamhoifigiúil]
4
Foráiltear le hAirteagal 3(1) den Treoir sin, dar teideal ‘An gaol le forálacha eile de dhlí an Chomhphobail’:
‘Má bhíonn coinbhleacht idir forálacha na Treorach seo agus foráil i ngníomh eile de chuid an Chomhphobail lena rialaítear gnéithe sonracha maidir le rochtain ar ghníomhaíocht seirbhíse in earnálacha faoi leith nó le haghaidh gairmeacha faoi leith, nó maidir le cleachtadh na gníomhaíochta sin, beidh tosaíocht ag an bhforáil sa ghníomh eile de chuid an Chomhphobail agus beidh feidhm aici maidir leis na hearnálacha nó gairmeacha faoi leith sin. [...]’
[Aistriúcháin neamhoifigiúil]
5
Foráiltear le hAirteagal 9(3) den Treoir sin, dar teideal ‘Scéimeanna údarúcháin’:
‘Ní bheidh feidhm ag an roinn seo maidir leis na gnéithe sin de scéimeanna údarúcháin a rialaítear go díreach nó go hindíreach le hionstraimí Comhphobail eile.’
[Aistriúcháin neamhoifigiúil]
6
Leagtar amach in Airteagal 12 den Treoir sin na socruithe maidir le ‘Rogha idir roinnt iarrthóirí’.
[Aistriúcháin neamhoifigiúil]
Treoir 2014/23
7
Leagtar an méid seo a leanas amach in aithrisí 8, 14, 18, 68 agus 73 de Threoir 2014/23:
‘(8)
Maidir leis na lamháltais a bhfuil a luach cothrom le méid áirithe nó níos mó ná sin, is iomchuí comhordú íosta a bhunú do na nósanna imeachta dámhachtana náisiúnta ar bhonn phrionsabail CFAE chun oscailt na lamháltas don iomaíocht agus deimhneacht dhlíthiúil leordhóthanach a áirithiú. Níor cheart do na forálacha sin maidir le comhordú dul thar a bhfuil riachtanach chun na cuspóirí a leagtar amach thuas a bhaint amach agus chun méid áirithe solúbthachta a ráthú. Ba cheart cead a bheith ag na Ballstáit na forálacha sin a chomhlánú agus a fhorbairt má mheasann siad gurb iomchuí, go háirithe chun comhlíonadh na bprionsabal a leagtar amach thuas a áirithiú ar bhealach níos fearr.
[...]
(14)
Ina theannta sin, níor cheart stádas lamháltais a bheith ag gníomhartha áirithe arna mbunú ag na Ballstáit, amhail udaruithe nó ceadúnais, lena leagann an Ballstát nó údarás poiblí síos na coinníollacha maidir le feidhmiú gníomhaíochta eacnamaíche, lena n‑áirítear an coinníoll chun oibríocht ar leith a dhéanamh, ar gníomhartha iad a eisítear de ghnáth ar iarratas ón oibreoir eacnamaíoch agus ní ar thionscnamh an údaráis chonarthaigh nó an eintitis chonarthaigh, i gcás ina bhfuil sé de shaoirse ag an oibreoir eacnamaíoch tarraingt siar ó sholáthar oibreacha nó seirbhisí. I gcás gníomhartha den sórt sin arna mbunú ag na Ballstáit, féadfaidh feidhm a bheith ag forálacha sonracha Threoir [2006/123]. Murab ionann agus na gníomhartha sin arna mbunú ag na Ballstáit, eascraíonn gealltanais atá ceangailteach go frithpháirteach as conarthaí lamháltais, trína mbíonn feidhmiú oibreacha nó seirbhísí faoi réir ceanglais shonracha arna sainiú ag an údarás conarthach nó ag an eintiteas conarthach, ar ceanglais iad atá in‑fhorfheidhmithe.
[...]
(18)
[...] Tugtar le tuiscint i gcónaí le príomhghné lamháltais, is é sin, an ceart chun na hoibreacha nó na seirbhísí a shaothrú, go ndéanfar riosca oibriúcháin de chineál eacnamaíoch a aistriú chuig an lamháltóir lena mbaineann, leis an bhféidearthacht nach gceadófar leis na hinfheistíochtaí arna ndéanamh agus na costais arna dtabhú in oibriú na n‑oibreacha nó na seirbhísí a dhámhtar faoi ghnáthdhálaí oibriúcháin a athghnóthú fiú má fhanann cuid den riosca leis an údarás conarthach nó leis an eintiteas conarthach. [...]
[...]
(68)
Is socruithe fadtéarmacha casta iad lamháltais de ghnáth ina nglacann an lamháltóir freagrachtaí agus rioscaí air féin go traidisiúnta ar na húdaráis chonarthacha agus ar na heintitis chonarthacha agus a thagann faoina sainchúram de ghnáth. Dá bhrí sin, faoi réir fhorálacha na Treorach seo agus phrionsabail na trédhearcachta agus na córa comhionainne, ba cheart rogha leathan a bheith ag údaráis chonarthacha agus ag eintitis chonarthacha chun an nós imeachta as a dtiocfaidh an rogha lamháltóra a shainiú agus a eagrú. Mar sin féin, chun cóir chomhionann agus trédhearcacht a áirithiú le linn an nós imeachta dámhachtana, is iomchuí foráil a dhéanamh maidir le ráthaíochtaí bunúsacha a bhaineann leis an bpróiseas dámhachtana, lena n‑áirítear faisnéis a scaipeadh maidir le cineál agus raon feidhme an lamháltais, teorainn a chur le líon na n‑iarrthóirí, faisnéis a scaipeadh ar iarrthóirí agus ar thairgeoirí agus taifid iomchuí a sholáthar. Is gá freisin foráil a dhéanamh maidir leis na coinníollacha tosaigh a leagtar amach san fhógra lamháltais a choinneáil, ionas nach gcaithfear go héagórach le hiarrthóirí ionchasacha.
[...]
(73)
Ba cheart d’údaráis chonarthacha nó d’eintitis chonarthacha measúnú a dhéanamh ar thairiscintí ar bhonn critéar dámhachtana amháin nó níos mó. [...] Ba cheart na critéir a chur in iúl roimh ré do na hiarrthóirí nó do na tairgeoirí uile a d’fhéadfadh a bheith ann, ba cheart iad a bheith bainteach le hábhar an chonartha agus níor cheart saoirse rogha neamhtheoranta a thabhairt don údarás conarthach ná don eintiteas conarthach. Ba cheart go gceadófaí leo iomaíocht éifeachtach agus ba cheart go mbeadh ceanglais ag gabháil leo lena bhféadfar an fhaisnéis a chuireann tairgeoirí ar fáil a fhíorú go héifeachtach. Ba cheart go bhféadfaí, inter alia, critéir chomhshaoil, shóisialta nó critéir a bhaineann le nuálaíocht a áireamh sna critéir dhámhachtana. Ba cheart d’údaráis chonarthacha nó d’eintitis chonarthacha critéir dhámhachtana a léiriú freisin in ord íslitheach tábhachta chun a áirithiú go gcaithfear go cothrom le tairgeoirí ionchasacha trína chur ar a gcumas a bheith ar an eolas faoi na heilimintí uile nach mór dóibh a chur san áireamh agus a dtairiscintí á dtarraingt suas acu.
I gcásanna eisceachtúla, i gcás ina bhfaigheann an t‑údarás conarthach nó an t‑eintiteas conarthach tairiscint ina moltar réiteach nuálach lena mbaineann leibhéal eisceachtúil feidhmíochta feidhmiúla nach bhféadfadh údarás conarthach dícheallach ná eintiteas conarthach dícheallach a thuar, ba cheart don údarás conarthach nó don eintiteas conarthach, ar bhonn eisceachtúil, a bheith in ann ord na gcritéar dámhachtana a mhodhnú chun na féidearthachtaí nua a eascraíonn as an réiteach nuálach sin a chur san áireamh, ar choinníoll go n‑áirithítear le modhnú den sórt sin cóir chomhionann na dtairgeoirí uile atá ann cheana nó a d’fhéadfadh a bheith ann trí chuireadh nua chun tairisceana a eisiúint nó, de réir mar a bheidh, trí fhógra lamháltais nua a fhoilsiú.’
[Aistriúcháin neamhoifigiúil]
8
Foráiltear le hAirteagal 3(1) de Threoir 2014/23, dar teideal ‘Prionsabail na córa comhionainne, an neamh-idirdhealaithe agus na trédhearcachta’:
‘Caithfidh údaráis chonarthacha agus eintitis chonarthacha go cothrom neamh-idirdhealaitheach le hoibreoirí eacnamaíocha agus gníomhóidh siad ar bhealach trédhearcach agus comhréireach.
Ní dhéanfar an nós imeachta dámhachtana lamháltais a dhearadh, lena n‑áirítear meastachán ar a luach, agus é mar aidhm leis é a eisiamh ó raon feidhme na Treorach seo nó buntáiste míchuí a thabhairt d’oibreoirí eacnamaíocha áirithe nó d’oibreacha, soláthairtí nó seirbhísí áirithe nó iad a chur faoi mhíbhuntáiste go míchuí.’
[Aistriúcháin neamhoifigiúil]
9
Foráiltear le hAirteagal 5(1) den Treoir sin mar a leanas:
‘Chun críocha na Treorach seo, tá feidhm ag na sainmhínithe seo a leanas:
1)
ciallaíonn “lamháltais” lamháltais oibreacha nó seirbhísí, de réir bhrí mhíreanna (a) agus (b):
(a)
ciallaíonn “lamháltas oibreacha” conradh ar mhaithe le leas airgid a thugtar i gcrích i scríbhinn agus ar íocaíocht trína gcuireann údarás conarthach amháin nós níos mó nó eintiteas conarthach amháin nó níos mó de chúram ar oibreoir eacnamaíoch amháin nó níos mó oibreacha a chur i gcrích, arb é atá i gcomaoin an chonartha sin an ceart chun leas a bhaint as na hoibreacha is ábhar don chonradh agus an ceart sin amháin nó an ceart sin mar aon le praghas;
(b)
ciallaíonn “lamháltas seirbhísí”, conradh a thugtar i gcrích i scríbhinn agus ar íocaíocht trína gcuireann údarás conarthach amháin nós níos mó nó eintiteas conarthach amháin nó níos mó de chúram ar (a) oibreoir eacnamaíoch amháin nó níos mó soláthar agus bainistíocht seirbhísí seachas cur i gcrích na n‑oibreacha dá dtagraítear i bpointe (a), arb é atá i gcomaoin an chonartha sin an ceart chun leas a bhaint as na seirbhísí is ábhar don chonradh agus an ceart sin amháin nó an ceart sin mar aon le praghas;
Is é a bheidh i gceist le lamháltas oibreacha nó seirbhísí riosca a dhámhachtain riosca oibriúcháin a aistriú chuig an lamháltóir chun maidir le leas a bhaint as na hoibreacha nó na seirbhísí sin, a chuimsíonn riosca éilimh nó ar soláthair nó iad araon. Measfar gur ghlac an lamháltóir riosca oibriúcháin más rud é, faoi ghnáthdhálaí oibriúcháin, nach ráthaítear go n‑athghnóthóidh sé na hinfheistíochtaí a rinneadh nó na costais a tabhaíodh agus na hoibreacha nó na seirbhísí is ábhar don lamháltas á n‑oibriú. Beidh fíor-neamhchosaint ar ghuagaíl iarbhír an mhargaidh i gceist leis an gcuid den riosca a aistreofar chuig an lamháltóir, sa chaoi nach caillteanas ainmniúil nó diomaibhseach amháin a bheidh i gceist le haon chaillteanas féideartha measta arna thabhú ag an lamháltóir.’
[Aistriúcháin neamhoifigiúil]
10
Foráiltear le hAirteagal 8(1) den Treoir sin, dar teideal ‘Tairsigh agus modhanna chun luach measta na lamháltas a ríomh’:
‘Beidh feidhm ag an Treoir seo maidir le lamháltais a bhfuil a luach cothrom le nó níos mó ná [EUR] 5186000. ’
[Aistriúcháin neamhoifigiúil]
11
Foráiltear le hAirteagal 30(1) agus (2) den Treoir sin, dar teideal ‘Prionsabail ghinearálta’:
‘1.   Beidh saoirse ag an údarás conarthach nó ag an eintiteas conarthach an nós imeachta a eagrú as a dtiocfaidh an rogha lamháltóra faoi réir chomhlíonadh fhorálacha na Treorach seo.
2.   Le dearadh an nós imeachta dámhachtana lamháltais, urramófar na prionsabail a leagtar síos in Airteagal 3. Go háirithe le linn an nós imeachta dámhachtana lamháltais, ní thabharfaidh an t‑údarás conarthach ná an t‑eintiteas conarthach faisnéis, ar bhealach idirdhealaitheach, a d’fhéadfadh buntáiste a thabhairt d’iarrthóirí nó do thairgeoirí áirithe ar iarrthóirí nó tairgeoirí eile.’
[Aistriúcháin neamhoifigiúil]
12
De réir Airteagal 41 de Threoir 2014/23, dar teideal ‘Critéir dhámhachtana’:
‘1.   Déanfar lamháltais a dhámhachtain ar bhonn critéir oibiachtúla lena n‑urramaítear na prionsabail a leagtar amach in Airteagal 3 agus lena n‑áirithítear go ndéantar tairiscintí a mheasúnú faoi choinníollacha iomaíochta éifeachtach chun buntáiste eacnamaíoch foriomlán don údarás conarthach nó don eintiteas conarthach a shainaithint.
‘2.   Beidh na critéir sin nasctha le hábhar an lamháltais, agus ní thabharfaidh siad saoirse neamhshrianta rogha don údarás conarthach ná don eintiteas conarthach. Féadfar a áireamh orthu sin, inter alia, critéir chomhshaoil, shóisialta nó critéir a bhaineann leis an nuálaíocht.
Beidh ceanglais ag gabháil leis na critéir sin lena bhféadfar an fhaisnéis a chuirfidh na tairgeoirí ar fáil a fhíorú go héifeachtach.
Fíoróidh an t‑údarás conarthach nó an t‑eintiteas conarthach an gcomhlíonann tairiscintí na critéir dhámhachtana go héifeachtach.
3.   Déanfaidh an t‑údarás conarthach nó an t‑eintiteas conarthach liosta critéar a tharraingt suas in ord íslitheach tábhachta.
D’ainneoin na chéad fhomhíre, i gcás ina bhfaigheann an t‑údarás conarthach nó an t‑eintiteas conarthach tairiscint lena moltar réiteach nuálach lena mbaineann leibhéal eisceachtúil feidhmíochta feidhmiúla nach bhféadfadh údarás conarthach dícheallach ná eintiteas conarthach dícheallach a thuar, féadfaidh an t‑údarás conarthach nó an t‑eintiteas conarthach, ar bhonn eisceachtúil, ord na gcritéar dámhachtana a mhodhnú go heisceachtúil chun an réiteach nuálach sin a chur san áireamh. Sa chás sin, cuirfidh an t‑údarás conarthach nó an t‑eintiteas conarthach na tairgeoirí go léir ar an eolas faoin modhnú ar ord tábhachta na gcritéir sin agus foilseoidh sé cuireadh nua chun tairiscintí a thíolacadh, i leith na dteorainneacha ama íosta dá dtagraítear in Airteagal 39(4). I gcás inar foilsíodh na critéir dhámhachtana tráth a foilsíodh an fógra lamháltais, foilseoidh an t‑údarás conarthach nó an t‑eintiteas conarthach fógra lamháltais nua, i leith na dteorainneacha ama íosta dá dtagraítear in Airteagal 39(3).
Ní bheidh idirdhealú mar thoradh ar mhodhnú ar ord na gcritéar.’
[Aistriúcháin neamhoifigiúil]
Dlí na hIodáile
13
Foráiltear le hAirteagal 183 den decreto legislativo n. 50 – Codice dei contratti pubblici (Foraithne Reachtach Uimh. 50, lena mbunaítear an Cód Soláthair Phoiblí), an 18 Aibreán 2016 (GURI Uimh. 91, an 19 Aibreán 2016, gnáthfhorlíonadh Uimh. 10), arb é is cuspóir do, inter alia, Treoir 2014/23 a thrasuí i ndlí na hIodáile, ina bhfuil, sa leagan is infheidhme maidir leis na príomhimeachtaí (‘Cód na gConarthaí Poiblí’), Airteagal 183, dar teideal ‘Maoiniú tionscadail’ i míreanna 4 agus 15:
‘4.   Déanfaidh na húdaráis chonarthacha measúnú ar na tairiscintí arna gcur isteach de réir chritéir na tairisceana is buntáistí go heacnamaíoch, ar bhonn an chóimheasa praghas-cáilíochta is fearr.
[...]
15.   Féadfaidh oibreoirí eacnamaíocha tograí a chur faoi bhráid na n‑údarás conarthach maidir le hoibreacha poiblí a dhéanamh trí lamháltas oibreacha poiblí. Beidh sa togra tionscadal indéantachta, dréacht‑chomhaontú, an plean eacnamaíoch agus airgeadais arna dheimhniú ag ceann de na heintitis dá dtagraítear sa chéad abairt de mhír 9, agus sonraíocht shaintréithe na seirbhíse agus na bainistíochta. [...] Áireofar sa phlean eacnamaíoch agus airgeadais méid na gcostas arna dtabhú chun an togra a tharraingt suas, lena n‑áirítear na cearta maidir le saothair intleachtúla faoi Airteagal 2578 den Codice civile (Cód Sibhialta). [...]
Déanfaidh an t‑údarás conarthach measúnú ar indéantacht an togra laistigh de thréimhse éigeantach 3 mhí. Chuige sin, féadfaidh an t‑údarás conarthach a iarraidh ar údar an togra na modhnuithe is gá a dhéanamh ar an tionscadal indéantachta lena fhormheas. Mura n‑áiríonn údar an togra na modhnuithe a iarradh, ní féidir meastóireacht fhabhrach a dhéanamh ar an togra. [I gcás] nach bhfuil an tionscadal indéantachta, arna mhodhnú más infheidhme, [san áireamh fós] sna hionstraimí clársceidealaithe arna nglacadh ag an údarás conarthach ar bhonn na reachtaíochta atá i bhfeidhm [áireofar é sna hionstraimí clársceidealaithe sin] agus déanfar é a fhormheas i gcomhréir leis na nósanna imeachta is infheidhme maidir le tionscadail a fhormheas; ceanglaítear ar údar an togra aon mhodhnú breise a iarrtar ag céim formheasa an tionscadail a ionchorprú más infheidhme, agus dá uireasa sin measfar nach bhfuil an tionscadal formheasta. Tá an tionscadal indéantachta formheasta faoi réir nós imeachta tairisceana, ina dtugtar cuireadh d’údar an togra. San fhógra conartha, féadfaidh an t‑údarás conarthach a iarraidh ar iomaitheoirí, lena n‑áirítear údar an togra, cásanna malartacha den tionscadal a chur isteach. Sonrófar san fhógra go bhféadfaidh tionscnóir [nós imeachta um mhaoiniú tionscadail (‘an tionscnóir’)] ceart tosaíochta a fheidhmiú. Ní mór d’iomaitheoirí, lena n‑áirítear an tionscnóir, na coinníollacha dá dtagraítear i mír 8 a chomhlíonadh agus tairiscint a chur isteach ina bhfuil dréacht‑chomhaontú, an plean airgeadais eacnamaíoch arna dheimhniú ag ceann de na heintitis dá dtagraítear sa chéad abairt de mhír 9, sonraíocht na saintréithe seirbhíse agus bainistíochta, agus aon leagan den tionscadal indéantachta; beidh feidhm ag míreanna 4, 5, 6, 7 agus 13. Mura ndámhtar an conradh ar an tionscnóir, féadfaidh sé, laistigh de 15 lá tar éis an dámhachtain a fhógairt, a cheart tosaíochta a fheidhmiú agus féadfar an conradh a dhámhachtain air má gheallann sé go gcomhlíonfaidh sé na hoibleagáidí conarthacha ar na téarmaí céanna leis na téarmaí a mholann an tairgeoir rathúil. Mura ndámhtar an conradh ar an tionscnóir agus mura bhfeidhmíonn sé a cheart tosaíochta, beidh sé i dteideal aisíocaíocht a fháil ón tairgeoir rathúil do mhéid na gcostas arna dtabhú agus an togra á ullmhú laistigh de na teorainneacha a leagtar amach i mír 9. Má fheidhmíonn an tionscnóir a cheart tosaíochta, beidh an tairgeoir tosaigh i dteideal aisíocaíocht a fháil ón tionscnóir ar mhéid na gcostas arna dtabhú agus an tairiscint á hullmhú laistigh de na teorainneacha a leagtar amach i mír 9.’
14
Foráladh le hAirteagal 183(9), go bunúsach, chun críocha páirt a ghlacadh sa ghlao ar thairiscintí, nach mór do gach iarrthóir – lena n‑áirítear an tionscnóir – plean eacnamaíoch agus airgeadais a chur in iúl lena n‑áirítear, ‘sa bhreis ar fhoráil a dhéanamh d’aisíoc costais arna dtabhú chun an tionscadal indéantachta ar a bhfuil an glao ar thairiscintí bunaithe a ullmhú, méid na gcostas arna dtabhú chun tairiscintí a ullmhú san áireamh, lena n‑áirítear cearta maoine intleachtúla faoi Airteagal 2578 den Chód Sibhialta. Ní fhéadfaidh méid iomlán na gcostais dá dtagraítear san abairt roimhe seo dul thar 2.5 % de luach na hinfheistíochta ar féidir a asbhaint ón tionscadal indéantachta atá mar bhonn don nós imeachta tairisceana.’
An díospóid sna príomhimeachtaí agus na ceisteanna a tharchuirtear le haghaidh réamhrialú
15
Le cinneadh an 29 Bealtaine 2020, shainigh Bardas Milano na treoirlínte maidir le cur chun feidhme ‘tionscadail agus tionscnaimh atá dírithe ar spásanna uirbeacha poiblí a athghiniúint trí urraitheoirí teicniúla a roghnú’. Sonraíodh sa chinneadh sin go gcuirfí tús leis an nós imeachta le foilsiú fógra, b’fhéidir tar éis do thionscnóir togra a chur isteach, agus go leanfadh sé ar aghaidh le measúnú an bhardais sin ar ‘chomhsheasmhacht le cuspóirí straitéiseacha an riaracháin’ agus ar luach na dtograí. D’eagrófaí glao ar thairiscintí ina dhiaidh sin ar bhonn an fhógra sin, ina nochtfaí ‘saintréithe an togra a fuarthas agus na seirbhísí a sholáthraítear ann’ agus lena bhforálfaí don fhéidearthacht d’údar an togra é a shocrú leis an tairiscint is fearr.
16
Ba é an cuibhreannas an t‑aon tionscnóir a chuir togra faoi bhráid Bhardas Milano i mí an Mhárta 2021.
17
An 20 Iúil 2021, d’fhoilsigh an bardas sin Fógra Poiblí ar a shuíomh gréasáin inar iarradh ‘tograí feabhsúcháin a chur isteach’ maidir leis an togra a fuarthas ón gcuibhreannas, ar tugadh tuairisc mhionsonraithe air san fhógra sin. Mar a fógraíodh i gcinneadh an 29 Bealtaine 2020, thug an fógra sin an ceart d’údar an togra, mura n‑éireodh leis, a thogra a shocrú, laistigh de thréimhse 15 lá, leis an gceann a sainaithníodh mar an ceann is fearr agus an conradh a dhámhachtain dó ar deireadh ar choinníoll gur gheall sé na hoibleagáidí conarthacha a chomhlíonadh faoi na coinníollacha céanna leis na téarmaí a thairg an tairgeoir ar éirigh leis ar dtús agus na costais a thabhaigh an tairgeoir sin agus a thairiscint á hullmhú aige a íoc (‘an ceart tosaíochta’).
18
Tar éis an ghlao ar thairiscintí, bhronn Bardas Milano, le cinneadh an 30 Márta 2023, an conradh atá i gceist sna príomhimeachtaí ar Urban Vision, a chuir togra feabhsúcháin isteach.
19
Mar sin féin, ós rud é gur fheidhmigh an cuibhreannas a cheart tosaíochta agus gur shocraigh sé a thairiscint le tairiscint Urban Vision, trí chinneadh an 28 Aibreán 2023, bhronn Bardas Milano an conradh air. Is ionann sonraí an chonartha sin agus na sonraí a leagtar síos sa togra a chur Urban Vision isteach. Foráiltear leis, dá bhrí sin, go ndéanfaidh an cuibhreannas 110 leithreas poiblí uathoibrithe a mhaoiniú, a sholáthar agus a thógáil, a bhfuil a n‑úinéireacht le haistriú chuig an mbardas tar éis iad a fháil agus go ndéanfaidh sé iad a bhainistiú agus a chothabháil ar feadh thréimhse 24 bliana ar mhéid EUR 29100000, móide EUR 5000000 breise. Ní mór don bhardas sin, ar feadh 18 mbliana, a áirithiú go n‑úsáidfear 97 suiteáil fógraíochta chun críoch fógraíochta, i ndiaidh a dtiontaithe dhigitigh. Ina theannta sin, de réir ríomhanna an bhardais chéanna, tá luach na ‘sochair íomhá a fuarthas trí chur chun cinn tráchtála’ idir EUR 10352827 agus EUR 15517412. Áirítear sa phlean cumarsáide ‘cur chun cinn díreach an urraitheora’ agus ‘fógraíocht tríú páirtí a chuirfidh an t‑urraitheoir, ag gníomhú mar bhailitheoir, ar taispeáint sna spásanna a chuirtear ar fáil dó’.
20
Rinne Urban Vision agóid i gcoinne chinneadh an 28 Aibreán 2023 os comhair Tribunale amministrativo regionale per la Lombardia (an Chúirt Réigiúnach Riaracháin, an Lombaird, an Iodáil), a dhiúltaigh don achomharc sin le breithiúnas an 29 Eanáir 2024.
21
Rinne Urban Vision achomharc i gcoinne an bhreithiúnais sin os comhair an Consiglio di Stato (an Chomhairle Stáit, an Iodáil), arb í an chúirt a rinne an tarchur í. Sonraíonn an chúirt sin, sa chonradh atá i gceist sna príomhimeachtaí, gurb ionann an chomaoin agus an brabúsacht eacnamaíoch a eascraíonn as saothrú na 97 suiteáil fógraíochta a nglacann an tairgeoir a n‑éireoidh leis an riosca a bhaineann leis an éileamh ina leith.
22
Tagann an chúirt sin ar an gconclúid go dtagann an conradh sin faoi raon feidhme Airteagal 183 de Chód na gConarthaí Poiblí, a bhaineann leis an nós imeachta um mhaoiniú tionscadail agus, dá bhrí sin, faoin gcoincheap ‘lamháltas’ de réir bhrí Airteagal 5 de Threoir 2014/23. Go deimhin, leis an gconradh sin, geallann an tairgeoir a n‑éireoidh leis leithris phoiblí uathoibrithe a thógáil agus na suiteálacha fógraíochta a thiontú trí úsáid a bhaint as a acmhainní féin, gan aon chomaoin airgeadais a fháil.
23
Tugann an chúirt a rinne an tarchur dá haire, faoi Airteagal 183(15) den Chód sin, gur cheart a shonrú san fhógra tairisceana go bhféadfaidh an tionscnóir a cheart tosaíochta a fheidhmiú.
24
Tá amhras ar an gcúirt sin, áfach, go dtrasuitear Treoir 2014/23 i gceart leis an bhforáil sin. D’fhéadfadh an ceart tosaíochta toradh an ghlao ar thairiscintí a shaobhadh i gcás ina mbraitheann an tionscnóir air. Sa chás sin, cé nach bhfuair an tionscnóir an conradh tar éis an ghlao ar thairiscintí, féadfaidh an tionscnóir a bheith ina thairgeoir rathúil trína thogra a shocrú leis an togra a measadh a bheith ar an gceann is fearr, rud a d’fhéadfadh teacht salach ar phrionsabal na córa comhionainne.
25
Tugann an Consiglio di Stato (an Chomhairle Stáit) dá haire, áfach, go dtagraítear in aithris 68 de Threoir 2014/23 do ‘sholúbthacht chun an nós imeachta as a dtiocfaidh an rogha lamháltóra a shainiú agus a eagrú’. Ar an gcaoi chéanna, leagtar béim in Airteagail 3 agus 30 den Treoir sin ar an tábhacht a bhaineann le faisnéis a chur in iúl a d’fhéadfadh buntáiste a thabhairt d’iarrthóirí nó do thairgeoirí áirithe thar iarrthóirí nó tairgeoirí eile ar bhealach atá neamh-idirdhealaitheach chun prionsabal na córa comhionainne a chomhlíonadh. Thar aon ní eile, foráiltear le hAirteagal 41(3) den Treoir sin, má fhaigheann an t‑údarás conarthach tairiscint lena moltar ‘réiteach nuálach’, ‘go bhféadfaidh sé, go heisceachtúil, ord na gcritéar dámhachtana a mhodhnú chun an réiteach nuálach sin a chur san áireamh’, faoi réir cuireadh nua chun tairisceana a eisiúint, ós rud é ‘nach mbeidh idirdhealú mar thoradh ar mhodhnú oird na gcritéar’. Thairis sin, bheadh srianta ar shaoirse eacnamaíoch incheadaithe dá mbeidís beartaithe chun iomaíocht neamhshaofa a áirithiú i ngach Ballstát.
26
D’fhéadfadh údar a bheith leis an gceart tosaíochta, áfach, ós rud é gurb ionann cur chun cinn thionscnaimh na hearnála príobháidí agus cur chun feidhme phrionsabal na coimhdeachta cothrománaí a leagtar amach in Airteagal 118 de Costituzione della Repubblica Italiana (Bunreacht Phoblacht na hIodáile) agus gur léiriú é ar mhodh comhair lenar féidir leasanna an phobail a bhaint amach ar bhealach níos éifeachtúla, ó thaobh ama agus acmhainní. Cuireann an ceart tosaíochta claochlú an riaracháin chun cinn freisin trí eolas nua a fháil, eolas a bhaineann go sonrach leis an earnáil phríobháideach agus a d’fhéadfadh gnó a spreagadh.
27
Cuireann an chúirt a rinne an tarchur in iúl, áfach, go bhféadfadh sé nach mbeadh an ceart tosaíochta iomchuí chun an cuspóir atá á shaothrú a bhaint amach nó, in aon chás, nach mbeadh sé comhréireach, ós rud é go bhfuil socruithe eile ar fáil a d’fhéadfadh cúiteamh a thabhairt do thionscnamh na hearnála príobháidí agus tionchar níos lú acu ar an nglao ar thairiscintí.
28
Ar deireadh, cé nach ionann saothrú na 97 suiteáil fógraíochta agus príomhábhar an chonartha atá i gceist sna príomhimeachtaí, meabhraíonn an chúirt sin nach gcuireann Airteagal 12 de Threoir 2006/123 toirmeasc iomlán ar cheart tosaíochta a thabhairt isteach.
29
Measann an chúirt a rinne an tarchur go bhfuil an ceart tosaíochta i bhfabhar thionscnamh an tionscnóra trína ráthú go mbronnfar an conradh air, fiú má tá an tairiscint is fearr curtha isteach ag iarrthóir eile. Dá bhrí sin, ní gá go gcúitítear leis an bhforáil sin an duine a chuir an tairiscint is fearr isteach don riarachán. Thairis sin, ní shainítear leis an bhforáil sin raon feidhme an chirt tosaíochta sin. Tugann an chúirt sin dá haire freisin nach dtuigtear le hAirteagal 183(15) de Chód na gConarthaí Poiblí go bhfuil an togra nuálach, i dtéarmaí shaintréith intreach ábhar an togra nó a úrnuacht i ndáil le gníomhaíocht an riaracháin roimhe sin. Ní cheanglaítear leis an bhforáil sin ach oiread, trédhearcacht ón tús maidir le seasamh pribhléideach an tionscnóra, ós rud é go gcuirtear in iúl gurb ann don cheart tosaíochta tráth a osclaítear an glao ar thairiscintí tar éis an togra a chur isteach. Ar deireadh, ní chuirtear san áireamh san fhoráil sin cás ina gcuireann roinnt tionscnóirí togra isteach.
30
Sna himthosca sin, chinn an Consiglio di Stato (an Chomhairle Stáit) bac a chur ar na himeachtaí agus an cheist seo a leanas a tharchur chuig an gCúirt Bhreithiúnais le haghaidh réamhrialú:
‘An gcuirtear cosc le prionsabail na saoirse bunaíochta agus na saoirse chun seirbhísí a sholáthar a leagtar síos in Airteagail 49 agus 56 CFAE, chomh maith le Treoir [2014/23], arna léiriú i bhfianaise phrionsabail na comhréireachta, an dea-riaracháin agus na héifeachtúlachta, agus Airteagal 12 de Threoir 2006/123/CE, i gcás ina measann an Chúirt go bhfuil sé infheidhme, ar na rialacha náisiúnta maidir le réamhghabháil atá in Airteagal 183(15) [de Chód na gConarthaí Poiblí]?’
Breithniú ar an gceist a tharchuirtear le haghaidh réamhrialú
31
Mar réamhphointe, ba cheart a thabhairt faoi deara, ar an gcéad dul síos, gur lamháltas oibreacha é an conradh atá i gceist sna príomhimeachtaí, go príomha, de réir bhrí phointe 1(a) d’Airteagal 5 de Threoir 2014/23. Leis an gconradh sin a tugadh i gcrích i scríbhinn agus ar comaoin, chuir bardas Milano de chúram ar an gcuibhreannas oibreacha a dhéanamh, nach raibh sa chomaoin ina leith ach an ceart na 97 suiteáil fógraíochta ar na leithris phoiblí uathoibrithe a úsáid. Dá bhrí sin, is léir go mbaineann dámhachtain an lamháltais oibreacha sin leis an riosca airgeadais a bhaineann le saothrú na suiteálacha fógraíochta sin a aistriú chuig an gcuibhreannas. I gcás ina bhfuil luach conartha os cionn na tairsí maidir le hinfheidhmeacht Threoir 2014/23 a leagtar síos in Airteagal 8, mar is amhlaidh i gcás an chonartha atá i gceist sna príomhimeachtaí, is é aistriú an riosca airgeadais an príomhchritéar chun lamháltas a shainaithint, mar is léir ón dara fomhír d’Airteagal 5(1) de Threoir 2014/23, arna léamh i gcomhar le haithris 18 (féach, chuige sin, breithiúnas an 10 Samhain 2022, SHARENGO, C‑486/21, EU:C:2022:868, mír 61).
32
Ar an dara dul síos, leanann sé, ar an gcéad dul síos, ó Airteagal 3(1) agus Airteagal 9(3) de Threoir 2006/123, arna léamh i gcomhar le haithris 57, agus, ar an dara dul síos, ó aithris 14 de Threoir 2014/23 go bhfágann infheidhmeacht an dara Treoir sin nach bhfuil an chéad Treoir infheidhme, mar a chuir an Chúirt in iúl i mbreithiúnas an 14 Iúil 2016, Promoimpresa agus páirtithe eile (C‑458/14 agus C‑67/15, EU:C:2016:558, mír 45). Dá bhrí sin, ní mór an cheist a tharchuirtear le haghaidh réamhrialú a scrúdú i bhfianaise Threoir 2014/23, ní i bhfianaise Threoir 2006/123.
33
Ar an tríú dul síos, a mhéid nach bhfuil sé beartaithe le Treoir 2014/23, i dtéarmaí ginearálta, ach comhordú íosta a bhaint amach ar nósanna imeachta náisiúnta chun lamháltas oibreacha agus seirbhísí a dhámhachtain ar bhonn phrionsabail Chonradh FAE, is gá freisin scrúdú a dhéanamh an gcomhlíonann an ceart tosaíochta Airteagail 49 agus 56 CFAE.
34
Is cásdlí socair é nach gá measúnú a dhéanamh ach ar bheart náisiúnta arna ghlacadh i réimse a bhí faoi réir comhchuibhiú uileghabhálach nó iomlán ar leibhéal an Aontais i bhfianaise fhorálacha an bhirt comhchuibhithe sin agus ní i bhfianaise fhorálacha an Chonartha (féach, go háirithe, breithiúnas an 20 Aibreán 2023, Autorità Garante della Concorrenza e del Mercato (Bardas Ginosa), C‑348/22, EU:C:2023:301, mír 36 agus an cásdlí dá dtagraítear).
35
A mhéid a thagraíonn an chúirt a rinne an tarchur, ina ceist, d’Airteagal 49 CFAE agus d’Airteagal 56 CFAE araon, lena gcumhdaítear an tsaoirse bunaíochta agus an tsaoirse chun seirbhísí a sholáthar faoi seach, ní mór a shonrú go gciallaíonn deonú an lamháltais atá i gceist sna príomhimeachtaí nach mór rochtain a bheith ag an lamháltóir ar chríoch an Bhallstáit óstaigh d’fhonn bheith rannpháirteach, ar bhonn cobhsaí agus leanúnach, ar feadh tréimhse réasúnta fada, i saol eacnamaíoch an Stáit sin. Dá bhrí sin, tagann dámhachtain lamháltais den sórt sin faoi raon feidhme an chirt bunaíochta dá bhforáiltear in Airteagal 49 CFAE (féach, chuige sin, breithiúnas an 11 Iúil 2024, Società Italiana Imprese Balneari, C‑598/22, EU:C:2024:597, mír 44 agus an cásdlí dá dtagraítear).
36
Ina theannta sin, faoin gcéad mhír d’Airteagal 57 CFAE, níl feidhm ag forálacha Chonradh FAE a bhaineann leis an tsaoirse chun seirbhísí a sholáthar ach amháin más rud é, inter alia, nach bhfuil feidhm ag na forálacha sin a bhaineann leis an gceart bunaíochta. Dá bhrí sin, níl feidhm ag Airteagal 56 CFAE sa chás seo.
37
I bhfianaise na mbreithnithe roimhe seo, ní mór a mheas, lena ceist, go bhfiafraíonn an chúirt a rinne an tarchur, go bunúsach, an gá Airteagal 3(1) de Threoir 2014/23, arna léamh i gcomhar le hAirteagal 49 CFAE, le hAirteagail 30 agus 41 agus le haithris 68 den Treoir sin, a léiriú sa chaoi go gcuirtear cosc ar Bhallstát ceart tosaíochta a dheonú do thionscnóir nós imeachta um mhaoiniú tionscadail amhail an nós imeachta a fhoráiltear in Airteagal 183(15) de Chód na gConarthaí Poiblí, lena gceadaítear don tionscnóir sin, i gcás nár dámhadh an conradh atá i gceist dó ar dtús, a thairiscint a shocrú le tairiscint an tairgeora ar éirigh leis ar dtús agus, dá bhrí sin, an conradh sin a dhámhachtain dó faoi réir aisíocaíocht na gcostas arna dtabhú ag an tairgeoir tosaigh agus a thairiscint á hullmhú aige, ar aisíocaíocht í nach féidir a bheith níos mó ná 2.5 % de luach measta na n‑infheistíochtaí a bhfuiltear ag súil leo ón tairgeoir ar bhonn an tionscadail indéantachta atá mar bhonn an ghlao ar thairiscintí.
38
I ndáil leis sin, ba cheart a thabhairt faoi deara go bhfuil trí chéim sa nós imeachta um mhaoiniú tionscadail, a rialaítear le hAirteagal 183(15) de Chód na gConarthaí Poiblí. Ar an gcéad dul síos, cuireann oibreoir eacnamaíoch togra maidir le lamháltas oibreacha faoi bhráid údarás conarthach trí chomhad a chur isteach ina bhfuil tionscadal indéantachta, plean eacnamaíoch agus airgeadais agus an dréachtchonradh lamháltais. Ar an dara dul síos, déanann an t‑údarás conarthach measúnú ar indéantacht an togra sin. Ag an gcéim seo, féadfaidh an t‑údarás conarthach a iarraidh ar an tionscnóir a thogra a mhodhnú agus, má ghlacann an tionscnóir leis, déantar an tionscadal a fhormheas agus a áireamh in ionstraimí clársceidealaithe an údaráis chonarthaigh mar thionscadal atá le cur i gcrích. Ar an tríú dul síos, tá an tionscadal indéantachta a fhormheastar ar an gcaoi sin faoi réir nós imeachta tairisceana, a dtugtar cuireadh don tionscnóir chuige agus ina bhfuil ceart tosaíochta aige. Go sonrach, i gcás nach ndámhtar an conradh dó, tá 15 lá ag an tionscnóir chun a thairiscint a shocrú le tairiscint an tairgeora ar éirigh leis ar dtús. I gcás den sórt sin, dámhtar an conradh don tionscnóir, faoi réir aisíocaíocht na gcostas arna dtabhú ag an tairgeoir ar éirigh leis ar dtús agus a thairiscint á hullmhú aige, ach ní fhéadfaidh an aisíocaíocht sin a bheith níos mó ná 2.5 % de luach na n‑infheistíochtaí a fhéadfar a asbhaint ón tionscadal indéantachta atá mar bhonn leis an nglao ar thairiscintí.
39
Sa chás seo, ós rud é go bhforáiltear go sainráite don cheart tosaíochta in Airteagal 183(15) de Chód na gConarthaí Poiblí agus i gcinneadh Bhardas Milano an 29 Bealtaine 2020 agus ina thuairim an 20 Iúil 2021, is cosúil gur comhlíonadh prionsabal na trédhearcachta. Is iomchuí, dá bhrí sin, scrúdú a dhéanamh an sáraíonn an ceart tosaíochta prionsabal na córa comhionainne, mar a chumhdaítear in Airteagal 3(1) de Threoir 2014/23.
40
I ndáil leis sin, leanann sé ó mhír 38 den bhreithiúnas seo, i gcomhthéacs nós imeachta um mhaoiniú tionscadail, gurb é an toradh atá ar an gceart tosaíochta ná amhras a chaitheamh ar aicmiú arna dhéanamh ag an údarás conarthach ag deireadh an nós imeachta tairisceana agus fíorbhuntáiste a thabhairt don tionscnóir. Trí chead a thabhairt don tionscnóir é féin a shocrú leis na coinníollacha arna dtairiscint ag an tairgeoir a roghnaíodh ar dtús, údaraítear dó leis an gceart tosaíochta atá aige, de facto, an praghas a chuir sé in iúl ina thairiscint a mhodhnú.
41
Is cásdlí socair é, ar an gcéad dul síos, gurb é oibleagáid an údaráis chonarthaigh prionsabal na córa comhionainne a chomhlíonadh i leith tairgeoirí a spreagadh chun an oscailt is leithne is féidir d’iomaíocht nósanna imeachta um dhámhachtain lamháltas a chur chun cinn (féach, de réir analaí, breithiúnais an 23 Nollaig 2009, CoNISMa, C‑305/08, EU:C:2009:807, mír 37 agus an cásdlí dá dtagraítear, agus an 26 Meán Fómhair 2024, Luxone agus Sofein, C‑403/23 agus C‑404/23, EU:C:2024:805, mír 50). Ar an dara dul síos, ceanglaítear leis an oibleagáid sin, atá mar chuid de bhunbhrí rialacha an Aontais maidir le nósanna imeachta um dhámhachtain lamháltas oibreacha agus seirbhíse, inter alia, go mbeadh tairgeoirí ar comhchéim nuair a ullmhaíonn siad a dtairiscintí agus nuair a dhéanann an t‑údarás conarthach measúnú ar na tairiscintí sin. Dá bhrí sin, i bprionsabal, ní féidir tairiscint a mhodhnú tar éis í a thíolacadh, ar thionscnamh an údaráis chonarthaigh nó ar thionscnamh an tairgeora (féach, de réir analaí, breithiúnais an 22 Meitheamh 1993, an Coimisiún v an Danmhairg, C‑243/89, EU:C:1993:257, mír 33; an 25 Aibreán 1996, an Coimisiún v an Bheilg, C‑87/94, EU:C:1996:161, míreanna 51 agus 52, agus an 13 Meitheamh 2024, BibMedia, C‑737/22, EU:C:2024:495, míreanna 30 agus 32 agus an cásdlí dá dtagraítear).
42
Ós rud é, mar riail ghinearálta, gurb é an praghas an critéar dámhachtana cinntitheach i nglao ar thairiscintí, ós rud é go gcuireann údarás conarthach modhnú ar an bpraghas a mholtar i dtairiscint tosaigh tairgeora aonair san áireamh, tugtar buntáiste don tairgeoir sin thar a iomaitheoirí, rud a sháraíonn prionsabal na córa comhionainne do thairgeoirí (breithiúnas an25 Aibreán 1996, an Coimisiún v an Bheilg, C‑87/94, EU:C:1996:161, míreanna 54 agus 56), mar a ráthaítear le hAirteagal 3(1) de Threoir 2014/23, agus is saobhadh é ar iomaíocht shláintiúil agus éifeachtach (féach, de réir analaí, breithiúnas an 14 Meán Fómhair 2017, Casertana Costruzioni, C‑223/16, EU:C:2017:685, mír 40).
43
Sa chás seo, tá sé d’éifeacht ag ceart tosaíochta an tionscnóra nach gcinntear rangú na dtairgeoirí go díreach agus go cinntitheach leis na praghsanna a thairgtear roimh dhul in éag na teorann ama chun tairiscintí a chur isteach. Trí chead a thabhairt don tionscnóir na coinníollacha a thairgeann an tairgeoir ar éirigh leis ar dtús a socrú, a léirigh gurb é an tairgeoir is ísle é, cuireann an ceart tosaíochta ar chumas an tionscnóra, de shárú ar phrionsabal na córa comhionainne, a thairiscint a bharrfheabhsú chun a sheasamh a fheabhsú i ndáil le tairiscintí a iomaitheoirí sa nós imeachta lamháltais atá i gceist. Dá bhrí sin, ní áirithítear le cur isteach na tairisceana is buntáistí go heacnamaíoch go mbronnfar an conradh air.
44
Ina breithiúnas an 13 Meitheamh 2024, BibMedia (C‑737/22, EU:C:2024:495, mír 33), chinn an Chúirt nach bhfuil aon ghné idirbheartaíochta i gclásal i ndoiciméad soláthair lena ndearnadh foráil, chun iomaíocht a choinneáil ar bun san earnáil eacnamaíoch lena mbaineann, maidir leis an mbaisc is mó a dhámhachtain, ar an gcéad dul síos, don tairgeoir tar éis dó an tairiscint is buntáistí go heacnamaíoch a chur isteach, agus, ar an dara dul síos, maidir leis an mbaisc ar luach níos ísle, ar bhonn fabhrach, don tairgeoir a chuir an dara tairiscint is buntáistí go heacnamaíoch isteach, ar choinníoll go nglacann sé leis an mbaisc sin a dhéanamh ar phraghas an tairgeora a chuir an tairiscint is buntáistí go heacnamaíoch isteach. I gcás ina ndiúltóidh an tairgeoir a rangaíodh sa dara háit an praghas sin a shocrú, déantar an togra céanna don tairgeoir a rangaítear sa tríú háit agus mar sin de i gcás ina ndiúltóidh an tairgeoir don togra freisin.
45
Mar sin féin, bhí dlúthbhaint ag an gconclúid nach raibh aon ghné idirbheartaíochta i gclásal den sórt sin, a thoirmisctear le prionsabal na córa comhionainne, ar an gcéad dul síos, le deighilt an chonartha atá i gceist ina mhíreanna agus, ar an dara dul síos, lena chuspóir iomaíocht a choinneáil ar bun san earnáil eacnamaíoch lena mbaineann.
46
Mar sin féin, gan beann ar cé acu, sa chás seo, a bhaineann nó nach mbaineann an ceart tosaíochta le caibidlíocht idir an tionscnóir agus an t‑údarás conarthach, ceadaítear leis an gceart sin gan amhras don tionscnóir sin a thairiscint a mhodhnú i ndiaidh a thíolacadh, rud a thoirmisctear le prionsabal na córa comhionainne. Is amhlaidh is mó é sin ós rud é, murab ionann agus an clásal i gcroílár an cháis as ar eascair breithiúnas an 13 Meitheamh 2024, BibMedia (C‑737/22, EU:C:2024:495), go bhféadfadh éifeachtaí nach bhfuil i bhfabhar na hiomaíochta ach, os a choinne sin, éifeachtaí frithiomaíocha a bheith ag an gceart tosaíochta.
47
Dá bhrí sin, ní hamháin go sáraítear Airteagal 3(1) de Threoir 2014/23 le ceart tosaíochta a dheonú do thionscnóir nós imeachta um mhaoiniú tionscadail, ach sáraítear freisin Airteagal 41(1) den Treoir sin, ar dá réir nach mór measúnú a dhéanamh ar thairiscintí ‘faoi dhálaí iomaíochta éifeachtaí’.
48
Thairis sin, ní féidir aon cheann d’fhorálacha na Treorach sin a luaigh an chúirt a rinne an tarchur a léiriú sa chaoi go gceadaítear do na Ballstáit agus do na húdaráis chonarthacha maolú ar phrionsabal na córa comhionainne a leagtar síos in Airteagal 3(1) den Treoir sin agus, dá bhrí sin, údar a thabhairt leis an gceart tosaíochta.
49
I ndáil leis sin, ba cheart a thabhairt faoi deara nach féidir leis an lánrogha a thugtar don údarás conarthach maidir le heagrú nósanna imeachta chun lamháltais a dhámhachtain a bheith neamhtheoranta.
50
Tugtar le hAirteagal 30(1) de Threoir 2014/23, arna léamh i gcomhar le haithris 68, an tsaoirse, nó fiú rogha leathan, don údarás conarthach an nós imeachta as a n‑eascraíonn rogha an lamháltóra a eagrú. Féadfar Airteagal 30(1) a léamh freisin i bhfianaise aithris 8 den Treoir sin, ina luaitear nach ndéanann an Treoir sin ach comhordú íosta ar nósanna imeachta náisiúnta chun lamháltais a dhámhachtain, ionas go n‑áiritheofar méid áirithe solúbthachta.
51
Mar sin féin, mar a luaitear in aithris 68 de Threoir 2014/23, tá an tsolúbthacht shuntasach atá ag údarás conarthach maidir leis an nós imeachta as a n‑eascraíonn rogha an lamháltóra a shainiú agus a eagrú fós faoi réir ‘comhlíonadh fhorálacha na Treorach [sin] agus phrionsabail na trédhearcachta agus na córa comhionainne’, rud a thugann le tuiscint ‘go bhforáiltear do ráthaíochtaí bunúsacha maidir leis an bpróiseas dámhachtana, [...] chun cosc a chur ar chaitheamh go héagórach d’aon iarrthóir féideartha’.
52
Dá bhrí sin, in ainneoin na solúbthachta suntasaí a thugtar d’údaráis chonarthacha, ní mór do nós imeachta dámhachtana lamháltais, i gcomhréir le hAirteagal 30(2) den Treoir sin, na prionsabail a leagtar amach in Airteagal 3 di a chomhlíonadh. Sonraítear san abairt dheireanach d’aithris 8 den Treoir sin, ar an gcaoi chéanna, nach mór don tsolúbthacht a thugtar do na Ballstáit a chur ar a gcumas ‘forálacha [na Treorach sin] a chomhlánú agus a fhorbairt má mheasann siad gurb iomchuí, go háirithe chun comhlíonadh phrionsabail [Chonradh FAE] a áirithiú ar bhealach níos fearr’.
53
Dá bhrí sin, ní féidir le hAirteagal 30(1) de Threoir 2014/23, arna léamh i gcomhar le haithris 8, údar a thabhairt le sárú ar phrionsabal na córa comhionainne, mar a ráthaítear le hAirteagal 3 den Treoir sin, mar thoradh ar an gceart tosaíochta.
54
Ar an gcaoi chéanna, is fíor, faoin dara fomhír d’Airteagal 41(3) de Threoir 2014/23, arna léamh i gcomhar le haithris 73, go bhféadfaidh an t‑údarás conarthach, ar bhonn eisceachtúil, ord na gcritéar dámhachtana a mhodhnú chun a chur san áireamh go bhfuarthas réiteach nuálach lena mbaineann leibhéal eisceachtúil feidhmíochta feidhmiúla agus nach bhféadfaí a thuar in ainneoin a dhíchill.
55
Mar sin féin, ní ghlactar leis sa chás sin, a ndearna reachtóir an Aontais cur síos eisceachtúil air, go bhfaightear togra atá dírithe ar nós imeachta amhail an nós imeachta um mhaoiniú tionscadail a chur chun feidhme ach go bhfaightear tairiscint a cuireadh faoi bhráid an údaráis chonarthaigh mar fhreagairt ar ghlao ar thairiscintí. Thar aon ní eile, ceanglaítear ar an údarás conarthach ansin gach tairgeoir a chur ar an eolas faoin athrú ar ord tábhachtacha na gcritéar sin agus cuireadh nua a eisiúint chun tairiscintí a chur isteach nó, de réir mar a bheidh, fógra lamháltais nua a fhoilsiú, ós rud é, mar a luaitear sa tríú fomhír d’Airteagal 41(3) de Threoir 2014/23, nár cheart idirdhealú a bheith mar thoradh ar ord na gcritéar. Ní hamhlaidh atá sa chás seo.
56
Ina theannta sin, i bhfianaise an mhéid sin roimhe seo, ní mór a mheas freisin gurb ionann an ceart tosaíochta agus srian ar an tsaoirse bunaíochta, a chumhdaítear in Airteagal 49 CFAE, ós rud é go bhféadfadh sé oibreoirí eacnamaíocha ó Bhallstáit eile a dhíspreagadh ó pháirt a ghlacadh i nós imeachta um mhaoiniú tionscadail. Mar sin féin, is gá scrúdú a dhéanamh an bhféadfaí údar a thabhairt leis an gceart tosaíochta sin ar bhonn Airteagal 49 CFAE.
57
I ndáil leis sin, cuireann an chúirt a rinne an tarchur in iúl, trí thionscnaimh na hearnála príobháidí a chur chun cinn, go gcuirtear chun feidhme leis an gceart tosaíochta prionsabal na coimhdeachta cothrománaí, a leagtar amach in Airteagal 118 de Bhunreacht Phoblacht na hIodáile agus gur léiriú é ar mhodh comhair lena bhféadfaí leasanna an phobail a bhaint amach ar bhealach níos éifeachtúla, ó thaobh ama agus acmhainní de. Dá bhrí sin, cuireann an ceart tosaíochta claochlú an riaracháin chun cinn trí eolas nua a fháil, eolas a bhaineann go sonrach leis an earnáil phríobháideach agus d’fhéadfadh gnó a spreagadh.
58
Ní féidir le cuspóir den sórt sin teacht faoi raon feidhme fhorais an bheartais phoiblí, na slándála poiblí nó na sláinte poiblí, arb iad, faoi Airteagal 52(1) CFAE, na forais amháin a d’fhéadfadh údar a thabhairt le srian ar an tsaoirse bunaíochta.
59
I bhfianaise na mbreithnithe roimhe seo, is é an freagra ar an gceist a tharchuirtear ná nach mór Airteagal 3(1) de Threoir 2014/23, arna léamh i gcomhar le hAirteagal 49 CFAE, le hAirteagail 30 agus 41 agus le haithris 68 den Treoir sin, a léiriú sa chaoi go gcuirtear cosc ar Bhallstát ceart tosaíochta a dheonú do thionscnóir nós imeachta um mhaoiniú tionscadail lena gceadaítear don tionscnóir sin, i gcás nár dámhadh an conradh lena mbaineann dó ar dtús, a thairiscint a shocrú le tairiscint an tairgeora ar éirigh leis ar dtús agus, dá bhrí sin, an conradh sin a dhámhachtain dó faoi réir aisíocaíocht na gcostas arna dtabhú ag an tairgeoir ar éirigh leis ar dtús agus a thairiscint á hullmhú aige, ar aisíocaíocht í nach bhféadfaidh a bheith níos mó ná 2.5 % de luach measta na n‑infheistíochtaí a bhfuiltear ag súil leo ón tairgeoir ar bhonn an tionscadail indéantachta atá mar bhonn an ghlao ar thairiscintí.
Costais
60
Os rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Dara Dlísheomra) mar seo a leanas:
Maidir le hAirteagal 3(1) de Threoir 2014/23/AE ó Pharlaimint na hEorpa agus ón gComhairle an 26 Feabhra 2014 maidir le conarthaí lamháltais a dhámhachtain, arna léamh i gcomhar le hAirteagal 49 CFAE, Airteagail 30 agus 41 agus le haithris 68 den Treoir sin,
ní mór léiriú a dhéanamh mar seo a leanas:
cuirtear cosc ar Bhallstát ceart tosaíochta a dheonú do thionscnóir nós imeachta um mhaoiniú tionscadail lena gceadaítear don tionscnóir sin, i gcás nár dámhadh an conradh lena mbaineann dó ar dtús, a thairiscint a shocrú le tairiscint an tairgeora ar éirigh leis ar dtús agus, dá bhrí sin, an conradh sin a dhámhachtain dó faoi réir aisíocaíocht na gcostas arna dtabhú ag an tairgeoir ar éirigh leis ar dtús agus a thairiscint á hullmhú aige, ar aisíocaíocht í nach bhféadfaidh a bheith níos mó ná 2.5 % de luach measta na n‑infheistíochtaí a bhfuiltear ag súil leo ón tairgeoir ar bhonn an tionscadail indéantachta atá mar bhonn an ghlao ar thairiscintí.
[Sínithe]
(
*1
)	Teanga an cháis: an Iodáilis.